Nettali 2: Tool bu rafet
XOOLAL suuf si. Lépp a rafet ! Xoolal ñax bi, garab yi, tóor-tóor yi ak mala yi. Ana ñey bi ? Ana gaynde yi ?
Lan la Yàlla def ba tool bu rafet bii am ? Nañu jëkk a seet li mu def ba nit mën a dëkk ci kow suuf si
Yàlla dafa bëggoon ñax muur suuf si. Moo tax mu jëkk sàkk ñax. Sàkk na itam garab yu bare. Garab yu mag ak yu ndaw yépp. Dañuy rafetal suuf si. Waaye yu ci bare dañuy joxe itam lekk bu neex.
Ginnaaw loolu, Yàlla sàkk na jën yi pur ñu dund ci biir ndox yi ak picc yi pur ñu naaw ci asamaan. Sàkk na ay xaj, muus, fas, mala yu mag ak mala yu ndaw yépp. Yan mala ngay gis fi nga dëkk ? Loolu yépp, Yàlla dafa ko def pur ñun. Ndax waruñu ci kontaan ?
Bi mu paree ci loolu, Yàlla tànn na benn béréb ci kow suuf si. Mu defar ko ba mu rafet lool. Béréb boobu, dafa ko tudde toolu Eden. Foofu, lépp a baaxoon ! Lépp a rafetoon ! Yàlla dafa bëggoon suuf si sépp mel ni tool boobu.
Tool boobu lañuy wone fii. Xoolaat ko bu baax. Yàlla gisoon na ne am na lu fi mànke. Ndax xam nga lan la ? Nañu ko seet ci nettali bii di topp.
Njàlbéen ga 1:11-25; 2:8, 9.
Laaj yi
- Naka la Yàlla waajale suuf si ngir nit mën ci dëkk ?
- Yàlla sàkk na ay fasoŋu mala yu bare lool. Waxal ay turu mala yi nga xam. (Xoolal ci li ñuy wone foofu.)
- Lu tax toolu Eden wuute woon ak yeneen béréb yi ?
- Naka la Yàlla bëggoon suuf si sépp mel ?
Leneen li ñu mën a laaj
- Jàngal Njàlbéen ga 1:11-25.
Lan la Yàlla sàkk ci ñetteelu bés bi (Njàl. 1:12) ?
Lu xewoon ci ñeenteelu bés bi (Njàl. 1:16) ?
Yan mala la Yàlla sàkk ci juróomeel ak juróom-benneelu bés yi (Njàl. 1:20, 21, 25) ?
- Jàngal Njàlbéen ga 2:8, 9.
Yan ñaari garab yu amoon solo lool la Yàlla def ci tool bi, te lan lañu doon wone ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn